Η **Chimar Hellas** είναι ελληνική χημική εταιρεία που ιδρύθηκε το 1978 υπό την επωνυμία ΜΑΡΛΙΤ από την Ελληνίδα χημικό Έφη Μαρκεσίνη και τον σύζυγό της Ανδρέα Μαρκεσίνη και η οποία ασχολείται με συγκολλητικές ουσίες και συναφή χημικά πρόσθετα και παρέχει τεχνογνωσία και υπηρεσίες για ρητίνες και συγκολλημένα προϊόντα ξύλου στην Ελλάδα και ιδίως στο εξωτερικό.

Οι ερευνητικές εγκαταστάσεις της εταιρείας Chimar Hellas στη Θέρμη.
Η εταιρεία δραστηριοποιείται στην έρευνα, την ανάπτυξη και την τελική εφαρμογή νέων χημικών προϊόντων για βιομηχανικές χρήσεις, διαθέτει εργαστήριο δοκιμών ελέγχου ποιότητας και πιλοτικό εργαστήριο ρητινών και έχει λάβει αξιοσημείωτες διακρίσεις για την δραστηριότητά της. Πρόσθετα, η Chimar Hellas συνεργάζεται ερευνητικά με ξένες χημικές βιομηχανίες, όπως την φινλανδική UPM και την καναδική Ecosynthetix, για ανάπτυξη νέων προϊόντων στην παγκόσμια αγορά των ρητινών.

Το 80% των ακαθάριστων εσόδων της εταιρείας προέρχεται από εξαγωγή τεχνογνωσίας και υπηρεσιών. Το 2021 τα καθαρά μετά φόρων κέρδη της εταιρείας Chimar Hellas ανήλθαν στις 840 χιλ. ευρώ.

Ιστορική εξέλιξη
----------------

Το 1977 ο Ανδρέας και η Έφη Μαρκεσίνη ανέπτυξαν πατέντα για καινοτομικό χημικό προϊόν που ήταν κατάλληλο για χρήση στη βιομηχανική παραγωγή μοριοσανίδων και αυτό επέφερε σημαντικές μειώσεις του κόστους παραγωγής στα εργοστάσια, όπως και των εκλύσεων της ελεύθερης φορμαλδεΰδης. Η εφεύρεση αυτή κατοχυρώθηκε νομικά αρχικά στη Γερμανία και μετά έγινε παγκόσμιο δίπλωμα ευρεσιτεχνίας σε περισσότερες από 40 χώρες. 

Το 1978 ιδρύθηκε η πρόδρομος εταιρεία της Chimar Hellas -που έφερε την ονομασία ΜΑΡΛΙΤ ΕΠΕ- και στην πορεία των ετών αναπτύχθηκαν και άλλες ευρεσιτεχνίες για τις συγκολλητικές ουσίες. Η αρχική εταιρεία ξεκίνησε επίσης συνεργασία με τη γερμανική εταιρεία *Bison Werke Bähre und Greten* και νέες πατέντες οδήγησαν στην εφαρμογή νέων χημικών προϊόντων όπως πρόσθετα, καταλύτες, και σκληρυντικά, σε αρκετά εργοστάσια ξυλοπλακών.

Το 1994 η εταιρεία -με την νέα επωνυμία, Chimar Hellas- αρχίζει να αναπτύσσει τεχνολογίες παραγωγής συγκολλητικών ρητινών με βάση τη φορμαλδεΰδη (όπως UF, MUF, PF). Η εταιρεία από κοινού με τις θυγατρικές της εταιρείες ΜΑΡΛΙΤ και ΑRI (Adhesives Research Institute) αποτέλεσαν την απαρχή του εταιρικού ομίλου ACM Wood Chemicals Plc (που είχε τότε ως έδρα το Λονδίνο) και που αναπτύχθηκε από κοινού από την Έφη Μαρκεσίνη, τον σύζυγό της και Έλληνες χημικούς και χημικούς μηχανικούς που τους πλαισίωσαν τη δεκαετία του 1990. Το 2002 η εταιρεία Chimar Hellas απορρόφησε εξ ολοκλήρου την ACM Wood Chemicals Plc.

Σήμερα η εταιρεία Chimar Hellas αποτελεί τον απόγονο αυτής της επιχειρηματικής προσπάθειας και δραστηριοποιείται στην παγκόσμια αγορά της τεχνολογίας συγκολλητικών ουσιών του ξύλου, ενώ στη διοίκηση της εταιρείας συνεχίζει ο γιος της Μαρκεσίνη, Κάρολος Μαρκεσίνης (*γενν.* 1979), χημικός και πρόεδρος έρευνας και ανάπτυξης και ο χημικός μηχανικός Δημήτρης Αλεξανδρόπουλος (*γενν.* 1957) που είναι ο διευθύνων σύμβουλος της εταιρείας.

Δραστηριότητες
--------------

Η εταιρεία δραστηριοποιείται διεθνώς στη βιομηχανική έρευνα, ανάπτυξη και εκμετάλλευση ανταγωνιστικής τεχνολογίας για τη βιομηχανική παραγωγή συγκολλητικών ουσιών και προσθέτων καθώς και για την εφαρμογή τους στη βιομηχανική παραγωγή προϊόντων σύνθετης ξυλείας, όπως MDF, μοριοσανίδες, OSB, κόντρα-πλακέ, χαρτιά εμποτισμού. Τα τελευταία χρόνια πραγματεύεται και με θέματα βιοκαυσίμων αλλά και φυσικών προϊόντων.

Επίσης δραστηριοποιείται στην προμήθεια εξοπλισμού, την εργολαβική κατασκευή, καθώς και τη βελτιστοποίηση εργοστασίων παραγωγής συγκολλητικών ρητινών φορμαλδεΰδης. Επιπλέον, το τμήμα έρευνας και ανάπτυξης (R&D) της εταιρείας συμμετέχει σε αριθμό ερευνητικών προγραμμάτων που χρηματοδοτούνται από την Ευρωπαϊκή Ένωση, σε συνεργασία με διεθνείς εταιρείες, βιομηχανίες προϊόντων ξύλου και ξένα πανεπιστήμια.

Παραπομπές
----------

1. ↑  «CHIMAR HELLAS ABEE». *ΣΕΒΕ-Σύνδεσμος Εξαγωγέων*. 24 Σεπτεμβρίου 2023. Ανακτήθηκε στις 24 Σεπτεμβρίου 2023.
2. ↑  «Chimar Hellas». *Chimar Hellas*. 31 Αυγούστου 2021. Ανακτήθηκε στις 24 Σεπτεμβρίου 2023.
3. ↑  «Making a comeback in resins». *Wood Based Panels*. 23 Απριλίου 2007. Ανακτήθηκε στις 22 Αυγούστου 2023.
4. ↑  «Greeks with Gifts: 40 Years of Chimar». *Wood Based Panels*. 13 Οκτωβρίου 2017. Ανακτήθηκε στις 22 Αυγούστου 2023.
5. ↑  «CHIMAR Hellas: Επιτυχής η αξιολόγηση του εργαστηρίου της από το ΕΣΥΔ — INDUSTRY». *Industry-news.gr*. 2 Φεβρουαρίου 2022. Ανακτήθηκε στις 24 Σεπτεμβρίου 2023.
6. ↑
7. ↑  «European Business Awards: Βραβεύτηκαν 46 ελληνικές επιχειρήσεις». *Capital.gr*. 5 Δεκεμβρίου 2013. Ανακτήθηκε στις 24 Σεπτεμβρίου 2023.
8. ↑  Πλιάκος, Κώστας (5 Ιουλίου 2017). «Τα διαμάντια της ελληνικής οικονομίας». *CNN.gr*. Ανακτήθηκε στις 24 Σεπτεμβρίου 2023.  Certificates (Chimar)
9. ↑   Ισολογισμός εταιρείας 2021 (Chimar Hellas, 2021)
10. ↑  Team, MakThes. «Έφυγε από τη ζωή η Χημικός Έφη Μαρκεσίνη – Σε αυτήν οφείλεται η διαχρονική χρήση των νοβοπάν παγκοσμίως». *makthes.gr*. Ανακτήθηκε στις 22 Αυγούστου 2023.
11. ↑  «DE2724562A1 - Beschichtete werkstoffplatten mit glatter geschlossener oberflaeche und verfahren zu ihrer herstellung». *Google Patents*. 31 Μαΐου 1977. Ανακτήθηκε στις 22 Αυγούστου 2023.
12. ↑  «History». *Chimar Hellas*. 15 Δεκεμβρίου 2021. Ανακτήθηκε στις 24 Σεπτεμβρίου 2023.
13. ↑  «Google Patents». *Google Patents*. Ανακτήθηκε στις 22 Αυγούστου 2023.
14. ↑  «CHIMAR HELLAS: Πως οι φυσικές πρώτες ύλες "κολλάνε" με τη βιομηχανία». *GRTimes.gr*. 21 Ιουνίου 2019. Ανακτήθηκε στις 22 Αυγούστου 2023.
15. ↑
16. ↑  «Φορείς – Brew2Bio». *Brew2Bio – Παραγωγή υγρών βιοκαυσίμων υψηλής αειφορίας και προϊόντων προστιθέμενης αξίας από αστικά στερεά απορρίμματα εταιρειών εστίασης*. Ανακτήθηκε στις 24 Σεπτεμβρίου 2023.
17. ↑  «Ξεκίνησαν δύο σημαντικά ερευνητικά έργα στην Ελλάδα με επίκεντρο τη φαρμακευτική κάνναβη». *agro24.gr*. 18 Ιουνίου 2020. Ανακτήθηκε στις 24 Σεπτεμβρίου 2023.
18. ↑  «Construction of a New Resin Production Line in Mexico». *SEV*. 2 Σεπτεμβρίου 2020. Ανακτήθηκε στις 24 Σεπτεμβρίου 2023.
19. ↑  «EU Funded Projects». *Chimar Hellas*. 25 Ιουνίου 2021. Ανακτήθηκε στις 24 Σεπτεμβρίου 2023.
20. ↑  «partner, Chimar Hellas (Greece)». *ResearchRanking.org: European Research Ranking*. 15 Νοεμβρίου 2018. Ανακτήθηκε στις 24 Σεπτεμβρίου 2023.

Εξωτερικοί σύνδεσμοι
--------------------

* Επίσημη ιστοσελίδα
* Ιστορικό της εταιρείας